УСТАВ
НА 
СДРУЖЕНИЕ С НЕСТОПАНСКА ЦЕЛ
 „МЕСТНА ИНИЦИАТИВНА ГРУПА  ДОЛНИ ЧИФЛИК И БЯЛА“

ГЛАВА ПЪРВА – ОБЩИ РАЗПОРЕДБИ
Статут
Чл. 1. (1) Настоящият Устав урежда устройството и дейността на сдружение с нестопанска цел „Местна инициативна група Долни чифлик и Бяла“, наричано по-нататък в Устава „Сдружението“.
(2) Сдружението е юридическо лице с нестопанска цел, съгласно българското законодателство, носител на всички права и задължения, които не са свързани с естествените качества на физическите лица и може да притежава имущество. 
Писмени актове
Чл.2. Всяко писмено изявление от името на Сдружението, извършено при осъществяване на дейността на същото, трябва да съдържа неговото наименование, седалище, адрес, както и данни за неговата регистрация, включително и БУЛСТАТ номер.
Наименование 
Чл.3. (1) Наименованието на сдружението е както следва: Сдружение с нестопанска цел „Местна инициативна група Долни чифлик и Бяла“ или съкратено СНЦ „МИГ Долни чифлик и Бяла“.
(2) Наименованието на сдружението се изписва допълнително на английски език по следния начин Non-Profit Association “Local Action Group Dolni chiflik and Byala” или съкратено NPA “LAG – Dolni chiflik and Byala“.
Седалище и адрес на управление
Чл. 4. (1) Седалището на сдружението е в гр. Бяла, община Бяла, област Варна, ул. Андрей Премянов 14 (Площад „Европа“)
[bookmark: _GoBack](2) Адресът на управление на сдружението е в гр. Бяла, община Бяла, област Варна, ул. Андрей Премянов 14 ( Площад „Европа“)
Срок
Сдружението се учредява за неопределен срок.
Основни цели и предмет на дейност
Чл. 6. Сдружението се самоопределя като организация за осъществяване на обществено полезна дейност.
Чл. 7. Сдружението си поставя следните основни цели:
1. Да насърчава устойчивото развитие на местната общност, включването на гражданите в процесите на вземане на решения на местно ниво, да подпомага изграждане на гражданско общество, демократизация и прозрачност в дейността на местните органи на управление, чрез осъществяване на граждански инициативи и сътрудничество с държавни институции, местни и регионални власти;
2. Да подкрепя създаване на подходящи условия за развитието  на децата и младежите, живеещи на територията на общината и за повишаване на качеството на предоставяните услуги в местната общност;
3. Да подпомага опазването на околната среда и природните ресурси, както и да способства за опазване на културните паметници и наследство на територията на двете общини и за запазване на местната идентичност;
4. Да подкрепя чрез разработване и прилагане на интегрирана Стратегия за местно развитие и на Стратегия за водено от общностите местно развитие на конкурентоспособността, опазването на околната среда, подобряване на качеството на живот и разнообразяването на икономическите дейности на територията на общините Долни чифлик и Бяла, както и да оказва съдействие при реализирането на проект по конкретни мерки, включени в „Стратегиите“;
5. Да създава и поддържа капацитет за успешно прилагане и изпълнение на Стратегия за местно развитие и Стратегия за водено от общностите местно развитие;
6. Да насърчава обмена на опит между отделните местни инициативни групи в други селски райони на страната и чужбина.
Чл. 8. (1) Сдружението ще използва следните средства и може да развива всякакви разрешени от закона дейности, за осъществяване и постигане на целите и задачите си, а именно:
1. Подпомага процеса на формулиране и прилагане на Стратегия за местно развитие на територията на общините Долни чифлик и Бяла по подхода ЛИДЕР на ПРСР и Стратегия за водено от общностите местно развитие;
2. Ръководи и технически обслужва процеса по набиране и одобряване на проекти, подпомагащи реализирането на мерки, включени в Стратегията за местно развитие и предоставя необходимата информация за този процес на Разплащателната агенция (РА) по седалище на МИГ, както и осъществява наблюдение на изпълнението на проектите, съвместно с РА и Управляващия орган (УО) по ПРСР;
3. Участва в разработването на местните политики, като и подпомага утвърждаването на устойчиви и иновативни практики;
4. Инициира и съдейства за реализирането на проекти и/или дейности, който биха подпомогнали запазването на културната идентичност на местната общност и популяризирането на историческите и културните й забележителности;
5. Организиране и участия в мероприятия, като семинари, изложби, панаири и др. за популяризиране на местния потенциал и продукти;
6. Организиране на кампании за разясняване на законодателството, програмите и проектите за развитие на селските райони, свързани с европейската интеграция;
7. Организиране на семинари, курсове, дискусии, работни срещи и други подобни образователни мероприятия за постигане на целите за сдружението;
8. Участие в Националната селска мрежа и Европейската селска мрежа, както и международни мрежи на местни инициативни групи за развитие на селските райони;
9. Предоставя необходимата консултантска подкрепа и информация на заинтересованите лица (потенциални кандидати) при разработване на проекти, подпомагащи реализирането на мерки, включени в Стратегията за местно развитие и Стратегия за водено от общностите местно развитие;
10. Други дейности, които способстват за постигане на целите на Сдружението.
(2) Сдружението осъществява дейността си на територията на Общините Долни чифлик и Бяла.
Предмет на стопанската дейност
Чл. 9. (1) В съответствие с изискванията на чл. 2 и чл. 38, ал. 1 от Закона на юридическите лица с нестопанска цел, Сдружението може да извършва допълнителна стопанска дейност за набиране на парични средства за осъществяване на своите идеални цели, за които е регистрирано, а именно: издателска дейност и обучение, използване и управление на материална и нематериална собственост и средства, маркетинг, рекламни, информационни и консултантски услуги.
(2) Приходите от стопанската дейност се използват единствено за постигане на определените в настоящия Устав цели.
(3) Сдружението не разпределя печалба.

ГЛАВА ВТОРА – ЧЛЕНСТВО
Възникване на членство
Чл. 10. (1) Членуването в Сдружението е доброволно.
(2) Членове могат да бъдат физически лица с постоянен адрес и юридически лица със седалище на територията на действие на Сдружението, което споделя неговите цели. 
(3) Нов член на Сдружението се приема с решение на Управителния съвет. 
(4) Молбата за членство се подава до Управителния съвет и се придружава от декларация, изразяваща съгласие с Устава на Сдружението и поне две писмени препоръки от членове на Сдружението.
(5) Молбата се разглежда на първото заседание на Управителния съвет след постъпването й.
(6) Членството в Сдружението възниква от датата на внасяне на встъпителния членски внос.
(7) Приетите членове се вписват в специална книга на Сдружението, която съдържа името и адреса на члена, датите на възникване и прекратяване на членството му, основанията за прекратяване, както вида и размера на вноските и датата на тяхното изплащане. 
Членски права и задължения
Чл. 11. (1) Всеки член има право да участва в управлението на Сдружението, да бъде информиран за неговата дейност, да се ползва от имуществото му и от резултатите от дейността му.
(2) Всеки член е длъжен да прави имуществени вноски, предвидени в Устава. 
(3) За задълженията за Сдружението членът отговаря до размера на предвидените в устава имуществени вноски. Членът не отговаря лично за задълженията на Сдружението. 
(4) Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване. 
Прекратяване на членството
Чл. 12. (1) Членството се прекратява:
1. с едностранно волеизявление до Сдружението;
2. със смъртта или поставянето под пълно запрещение;
3. с изключването;
4. с прекратяването на юридическото лице с нестопанска цел;
5. при отпадане.
(2) Решението за изключване се взема от Управителния съвет при поведение, което прави по-нататъшното членство несъвместимо.
(3) Решението за отпадане се взема от Управителния съвет поради не внасяне на установените имуществени вноски и системно не участие в дейността на Сдружението. Основанията за отпадане се констатират по ред и с документи, определени от Управителния съвет. 
ГЛАВА ТРЕТА – ОРГАНИ
Чл. 13. (1) Върховен орган на Сдружението е Общото събрание. 
(2) Управителен орган на Сдружението е Управителния съвет.
(3) По решение на УС се създават помощни органи във връзка с осъществяване дейността на Сдружението.
Раздел първи – ОБЩО СЪБРАНИЕ
Състав
Чл. 14. (1) Общото събрание се състои от всички членове на Сдружението.
(2) В Общото събрание делът на представителите на органи на изпълнителната или местната власт, на представители на стопанския сектор и на представителите на нестопанския сектор не превишава 49% от имащите право на глас. 
Права на Общото събрание
Чл. 15. (1) Общото събрание:
1. изменя и допълва Устава;
2. избира и освобождава членовете и председателя на Управителния съвет и определя възнаграждението им;
3. взема решение за преобразуване или прекратяване на Сдружението;
4. приема бюджета на Сдружението;
5. взема решения относно дължимото и размера на членския внос или на имуществените вноски;
6. приема основните насоки и програма за дейността на Сдружението;
7. приема отчета за дейността на Управителния съвет;
8. приема Стратегията за ВОМР на МИГ – Долни чифлик и Бяла и измененията в нея;
9. приема Стратегията за местното развитие, с която да кандидатства за финансиране пред УО на ПРСР;
10. приема годишен доклад за дейността на МИГ – Долни чифлик и Бяла съгласно изискванията на чл. 20, ал. 2 от ЗЮЛНЦ за предходната година и в предвидените от закона срокове представя същия пред Централния регистър на ЮЛНЦ за обществено полезна дейност към Министерството на правосъдието;
11. отменя решенията на другите органи на Сдружението, които противоречат на закона, Устава или други вътрешни актове, регламентиращи дейността на Сдружението;
12. взема и други решения, предвидени в настоящия Устав.
(2) Решенията на Общото събрание са задължителни за другите органи на Сдружението.
(3) Решенията на органите на Сдружението, които са взети с противоречие със закона, Устава или предходно решение на Общото събрание, могат да бъдат оспорвани пред Общото събрание по искане на заинтересованите членове на Сдружението или на Управителния съвет, отправено в едномесечен срок от узнаването им, но не по-късно от една година от датата на вземане на решението.
Свикване на Общото събрание
Чл. 16. (1) Общото събрание се свиква на редовно заседание най-малко веднъж годишно до края на м. Април от Управителния съвет по негова инициатива или по искане на една трета от членовете на Сдружението. Ако в последния случай Управителния съвет в едномесечен срок не отправи писмено покана за свикване на Общото събрание, то се свиква от съда по седалището на Сдружението по писмено искане на заинтересуваните членове или натоварено от тях лице.
(2) Поканата трябва да съдържа дневния ред, датата, часа и мястото за провеждане на Общото събрание и по чия инициатива то се свиква.
(3) Поканата се публикува на интернет страницата на Сдружението и се поставя на мястото за обявления в сградата, в която се намира управлението на Сдружението и на таблата за обявления в административните сгради на общините Долни чифлик и Бяла, най-малко 7 (седем) дни преди насрочения ден. 
Кворум
Чл. 17. Общото събрание е законно, ако присъстват повече от половината от всичките членове.
При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.
Провеждане
Чл. 18. (1) Общото събрание се открива от Председателя на Управителния съвет, а в негово отсъствие – от член на Управителния съвет, определен с решение на Управителния съвет. 
(2) По предложение на откриващия, Общото събрание избира ръководство на събранието в състав – председател и протоколчик. 
Право на глас 
Чл. 19. (1) Всеки член на Общото събрание има право на един глас. 
(2) Член на Общото събрание няма право на глас при решаването на въпроси, отнасящи се до:
1.  него, неговия съпруг(а) или роднини по права линия – без ограничения, по съребрена линия до четвърта степен или по сватовство – до втора степен включително;
2. юридически лица, в които той е управител или може да наложи или възпрепятства вземането на решения.
(3) Един член може да представлява най-много още един член на Общото събрание въз основа на писмено пълномощно. Преупълномощаване не се допуска. 
Гласуване
Чл. 20. (1) Гласуването на Общото събрание е явно. Събранието може да реши да се гласува тайно. 
Вземане на решения
Чл. 21. (1) Решенията на Общото събрание се вземат с мнозинство от присъстващите.
(2) Решенията по чл. 15, ал. 1, т. 1 и т. 5 се вземат с мнозинство 2/3 от присъстващите. 
(3) По въпроси, които не са включени в обявения в поканата дневен ред, не може да се вземат решения.
Протокол
Чл. 22. За всяко заседание на Общото събрание се води протокол, който се подписва от председателя на събранието и протоколчика. Управителният съвет отговаря за редовното водене на протоколна книга за заседанията на Общото събрание. 
Раздел втори – УПРАВИТЕЛЕН СЪВЕТ
Състав
Чл. 23. (1) Управителният съвет се състои от най-малко пет лица – членове на Сдружението. Юридически лица, които са членове на сдружението, могат да посочват за членове на Управителния съвет и лица, които не са членове на Сдружението.
(2) Членовете на Управителния съвет се избират за срок от пет години. Член на Управителния съвет може да бъде преизбран за нов мандат.
(3) Членовете на Управителния съвет трябва да имат постоянен адрес и/или работят и/или имат седалище на управление на територията на действие на Сдружението.
(4) В Управителния съвет делът на представителите на органи на изпълнителната местна власт, на представители на стопанския сектор и на представителите на нестопанския сектор не превишава 49% от имащите право на глас. 
Чл. 24. (1) Пълномощията на член на Управителния съвет се прекратяват предсрочно:
1. при подаване на оставка;
2. при тайна обективна невъзможност да изпълнява задълженията си;
3. когато системно не изпълнява или нарушава изискванията на закона и Устава;
4. когато злоупотребява с доверието и уронва доброто име на Сдружението;
5. при причинени вреди от неговите действия.
(2) При напускане по негово желание, членът на Управителния съвет е длъжен да отправи предизвестие до Управителния съвет в срок от три месеца. В срока на предизвестието Управителния съвет свиква Общо събрание за избор на нов член на Управителния съвет на Сдружението. Новоизбраният член на  Управителния съвет довършва мандата на своя предшественик. 
Правомощия на  Управителния съвет 
Чл. 25. (1) Управителният съвет:
1. представлява Сдружението чрез своя председател;
2. осигурява изпълнението на решенията на Общото събрание;
3. разпорежда се с имуществото на Сдружението при спазване на изискванията на Устава;
4. подготвя и внася в Общото събрание проект за бюджет;
5. подготвя и внася в Общото събрание отчет за дейността на Сдружението;
6. определя реда и организира извършването на дейността на Сдружението и носи отговорност за това;
7. взема решение относно създаването на помощни органи и приема правила за тяхната работа;
8. определя структурата и щатното разписание на административния персонал на Сдружението, съгласно изискванията за минимален капацитет на финансиращите институции;
9. приема и изключва членове;
10. взема решение за участие в други организации;
11. взема решения по всички въпроси, които по закон или съгласно Устава не спадат в правата на друг орган.
(2) Във връзка с прилагането на СМР и Стратегия за ВОМР, Управителния съвет:
1. Прилага одобрената Стратегия за местно развитие, актуализира я при необходимост и организира нейното изпълнение при спазване на нормативните изисквания и договорните задължения към финансиращите институции;
2. Отговаря за процеса на подготовка и последващо прилагане на Стратегия за ВОМР в съответствие с изискванията на нормативните актове, свързани с прилагането на ВОМР според Споразумението за партньорство (2014-2020);
3. Приема годишния план и разпределението на средствата за изпълнение на дейностите и разходите за управление и за придобиване на умения и постигане на обществена активност във връзка с прилагането на Стратегията за местно развитие и Стратегията за ВОМР;
4.   Приема доклада за прилагане на Стратегията за местно развитие и Стратегията за ВОМР, изготвен от Изпълнителния директор;
5. Утвърждава критериите за избор на външни експерти, наемани от Сдружението;
6. Избира външни експерти за участие в Комисията за избор на проекти;
7. Извършва всички други действия, които са предвидени съгласно одобрената Стратегия за местно развитие и Стратегия за ВОМР.
Чл. 26. (1) Заседанията на Управителния съвет се провеждат най-малко веднъж на три месеца и се свикват от председателя, който не по-късно от 7 дни преди датата на заседанието изпраща писмена покана по електронната поща до всички негови членове, в която се посочват датата, мястото  дневния ред на заседанието. 
(2) Членовете на съвета незабавно докладват на Председателя на Управителния съвет за настъпилите обстоятелства, които считат, че са от съществено значение за дейността на Сдружението.
(3) Председателят е длъжен да свиква заседание на Управителния съвет при писмено искане на една трета от членовете му. Ако Председателят не свика заседания на Управителния съвет в седмичен срок, то може да се свика от всеки един от заинтересованите членове на Управителния съвет. При отсъствие на Председателя заседанието се ръководи от определен от Управителния съвет негов член.
Кворум
Чл. 27. (1) Управителният съвет може да взема решения, ако на заседанието му присъстват повече от половината от неговите членове. 
(2) Присъстващ е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и взимането на решения. Гласуването на този член се удостоверява в протокола от председателстващия заседанието.
Провеждане
Чл. 28. (1) Заседанията на Управителния съвет се ръководят от Председателя, а в негово отсъствие – от член на съвета, определен по реда на чл. 26., ал.3. изр. Последно. Управителният съвет избира от състава си или възлага на трето лице да изпълнява функциите на протоколчик, който изготвя протокол за проведеното заседание. 
(2) Изпълнителният директор участва в заседанията на Управителния съвет с право на съвещателен глас.
Чл. 29. (1) Решенията на Управителния съвет се приемат с явно гласуване, освен когато съвета реши друго. Решенията се вземат с мнозинство от присъстващите, а решенията по чл. 46., ал.2. и чл. 25., т. 3 и т. 6 – с мнозинство от всички членове. 
(2) Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на Управителния съвет.
Протокол
Чл. 30. За всяко заседание на Управителния съвет се води протокол, който се подписва от всички присъстващи членове на съвета, като се отбелязва как е гласувал всеки от тях по разглежданите въпроси. 
Председател на Управителния съвет
Чл. 31. (1) Председателят на Управителния съвет се избира пряко от Общото събрание на Сдружението.
(2) Председателят на Управителния съвет:
1. представлява Сдружението;
2. свиква и ръководи заседанията на управителния съвет;
3. организира и осигурява законосъобразното изпълнение на решенията на Общото събрание и на Управителния съвет;
4. Изпълнява функциите на работодател по отношение на служителите на Сдружението в съответствие с трудовото законодателство;
5. периодично внася в Управителния съвет отчети и информация за дейността на Сдружението;
(3) За извършване на правни и фактически действия във връзка с прилагането на СМР Председателят на УС може да упълномощи Изпълнителния директор с нотариално заверено пълномощно, в което се определя изрично обемът на неговата представителна власт.
Раздел трети – ПЕРСОНАЛ
Изпълнителен директор
Чл. 32. (1) Изпълнителният директор осъществява оперативно управление на Сдружението.
(2) Изпълнителният директор трябва да отговаря на нормативните изисквания за заемане на длъжността, предвидени в действащото законодателство по прилагане на ПРСР и споразумението за партньорство на Република България, очертаващо помощта от европейските структурни и инвестиционни фондове за периода 2014-2020.
Чл. 33. (1) Изпълнителният Директор:
1. Организира и отговаря за изпълнението на решенията на Управителния съвет;
2. Ръководи и координира дейността на помощните органи на Сдружението;
3. Ръководи и координира дейността на персонала на Сдружението и наетите външни лица;
4. Съхранява архивите и организира деловодната дейност на Сдружението;
5. Осигурява организационно – техническото обслужване на дейността на органите на Сдружението.
(2) Във връзка с прилагането на СМР и Стратегия за ВОМР, Изпълнителният Директор:
      1. Организира изготвянето на годишния план и разпределението на средствата за изпълнение на дейностите и разходите за управление и за придобиване на умения и  постигане на обществена активност във връзка с прилагането на Стратегията за местно развитие и Стратегията за ВОМР и ги представя на Управителния съвет;
       2. Подготвя и свиква заседанията на Комисията за избор на проекти;
       3. Изготвя годишния доклад за прилагане на СМР и Стратегия за ВОМР.
(3) За дейността си Изпълнителния директор се отчита пред УС. 
Щатно разписание
Чл. 34. (1) Във връзка с прилагането на СМР и Стратегия за ВОМР, щатното разписание на Сдружението включва най-малко длъжностите, които са предвидени в действащото законодателство.
(2) Длъжностните характеристики на персонала се изготвят съобразно СМР Стратегията за ВОМР и приетите работни процедури за тяхното прилагане. 
(3) Щатното разписание задължително се актуализира съобразно изискванията на финансиращите институции за наличие на минимален капацитет. 
Раздел четвърти – ДРУГИ ОРГАНИ
Комисията за избор на проекти 
Чл. 35. (1) Съставът на Комисията за избор на проекти, които да бъдат финансирани и изпълнени по СМР и Стратегия за ВОМР,  се определя п решение на Управителния съвет, в съответствие с изискванията на действащото законодателство.
(2) Комисията  за избор на проекти осъществява дейността си при спазване на одобрената СМР, Стратегия за ВОМР, ПРСР и нормативните изисквания за нейното прилагане и правилата за нейната работа.
ГЛАВА ЧЕТВЪРТА – ИМУЩЕСТВО. ВНОСКИ
Имущество
Чл. 36. (1) Имуществото на Сдружението се състои от право на собственост и от други вещни права, вземания, права върху обектите на интелектуалната собственост, ценни книги, други права и задължения. 
Източници на средства
Чл. 37. Източници на средства на Сдружението са:
1. първоначален членски внос на членовете;
2. годишен членски внос на членовете;
3. дарения;
4. финансирания по национални и международни програми;
5. други постъпления по предвидения от закона ред.
Вноски
Чл.37. (1) Всеки член на Сдружението прави задължително първоначална имуществена вноска. 
(2) Всеки член на Сдружението е длъжен да внася годишен членски внос.
(3) Размерите на първоначалната вноска и годишния членски внос се определят по решение на Общото събрание. 
Чл. 38. (1) Вноските се внасят в касата на Сдружението или по банкова сметка на Сдружението.
(2) Първоначалната вноска се внася в срок от 10 (десет) дни от регистрацията на Сдружението, съответно от датата на гласуването за приемането за член на Сдружението. 
(3) Годишният членски внос се внася в срок до 31.01. (тридесети януари) на  съответната календарна година.  Новоприетите членове внасят годишен членски внос за съответната календарна година в срок от 10 (десет) дни от датата на гласуването за приемането за член на Сдружението. 
(4) При забава на вноските членовете дължат обезщетение в размер на основния лихвен процент, определен от БНБ, начислен върху просрочените вноски.

Разходване на имуществото
Чл. 39. (1) Сдружението може безвъзмездно да разходва имущество и да осъществява дейността, насочена за постигане на целите, определени в Устава.
(2) Подборът на лицата и начинът на тяхното подпомагане от Сдружението, се извършват в зависимост от целта и финансовите възможности на Сдружението, съгласно обявения ред и правилата за осъществяване на дейността. Информацията за реда, по които се извършва подборът е общодостъпна и се вписва в централния регистър. 
(3) За безвъзмездно разходване на имуществото на Сдружението е необходимо мотивирано решение, взето от Общото събрание с мнозинство 2/3 от всички негови членове, когато е в ползва на:
1. лица от състава на Управителния съвет и техните съпрузи, роднините им по права линия – без ограничение, по съребрена линия – до четвърта степен или по сватовство – до втора степен включително; 
2. лица, били в състава на управлението му съвет до 2 години преди датата на вземане на решението;
3. юридически лица, финансирали Сдружението до 3 години преди датата на вземане на решение;
4. юридически лица, в които посочените лица в т. 1 и 2 са управители или могат да наложат, или възпрепятстват вземането на решенията. 
(4) Сдружението не може да сключва сделки с лицата по ал. , т.1, както и с юридически лица, в които  посочените лица са управители или могат да наложат или възпрепятстват вземането на решения, освен ако сделките са в очевидна полза на Сдружението или са сключени при общи условия, публично обявени. 
ГЛАВА ПЕТА – СПЕЦИФИЧНИ РАЗПОРЕДБИ
Книги на Сдружението 
Чл. 40. (1) Сдружението е длъжно да води следните книги:
1. Книга за членовете си, в която се вписват всички данни по чл.10, ал.7 от този Устав;
2. Книга за протоколите от заседанията на ОС;
3. Книга за протоколите от заседанията на Управителния съвет;
4. Книги за протоколите от заседанията на Комисията за избор на проекти;
5. Други, съобразно решенията на Управителния съвет.
(2) Сдружението е длъжно да води следните регистри:
1. Регистър за даренията;
2. Регистър на постъпилите проектни предложения;
3. Регистър на сключените договори за предоставяне на безвъзмездна помощ;
4. Други регистри, съгласно нормативните изисквания за прилагане на ПРСР и правилата за работа, приети във връзка с прилагането на СМР. 
Чл. 41. Всички книги и документи на Сдружението се съхраняват в неговия офис и са достъпни за неговите членове, членовете на УС и членовете на помощните органи. Всяко лице има право на достъп при условията и по реда на Закона за достъп до обществена информация. 
Доклад на дейността
Чл. 42. (1) Сдружението изготвя доклад за дейността си веднъж годишно, който трябва да съдържа данни относно:
1. Съществените дейности, изразходваните за тях средства, връзката им с целите и програмите на Сдружението и постигнатите резултати;
2. Размера на безвъзмездно полученото имущество и приходите от другите дейности за набиране на средства;
3.  Финансовият резултат.
(2) Докладът за дейността на Сдружението е публичен. Съобщението за неговото изготвяне, както и за мястото, времето и начина за запознаване с него, се публикуват в бюлетина на централния регистър.
ГЛАВА ШЕСТА – ПРЕОБРАЗУВАНЕ, ПРЕКРАТЯВАНЕ И ЛИКВИДАЦИЯ
Преобразуване
Чл. 43. (1) Сдружението може да се преобразува в друг вид юридическо лице с нестопанска цел, да се слива, отделя и разделя. Сдружението не може да се преобразува в юридическо лице с нестопанска цел за осъществяване на дейност в частна полза. 
(2) Отговорността при отделяне или разделяне, както и членството при сливане, влизане или отделяне се уреждат съгласно разпоредбите на Закона.
Прекратяване
Чл. 44. (1) Сдружението се прекратява:
1. С решение на Общото събрание;
2. С решение на окръжния съд по седалището на Сдружението в предвидените от закона случаи.
Ликвидация
Чл. 45. (1) При прекратяване на Сдружението се извършва ликвидация. 
(2) Ликвидацията се извършва от управителния орган или от определено от него лице по реда, предвиден в Закона.
Имущество след ликвидация
Чл. 46. (1) Имуществото, останало след удовлетворяване на кредиторите, се предоставя на друго или други юридически лица с нестопанска цел, определено за извършване на общественополезна дейност със същата или близка нестопанска цел, определено/и с решение на Общото събрание.
(2) Решението по ал. 1 се взема едновременно с взимане на решение за прекратяване на Сдружението.
(3) При липса на решение по ал. 2 имуществото се предоставя по решение на съда при спазване на Закона.

ГЛАВА СЕДМА – ЗАКЛЮЧИТЕЛНИ РАЗПОРЕДБИ
Чл. 47. За неуредените в този Устав въпроси се прилагат разпоредбите на действащото българско законодателство.



Настоящият Устав се състави в два екземпляра – един за Сдружението и един за съда по регистрация.





 
